Premio Boeli van Leeuwen

Premio Boeli van Leeuwen (ofisialmente Premio Willem C.J. ‘Boeli’ van Leeuwen), ta un premio general di kultura na Kòrsou. For di 2009 e ta wòrdu otorgá kada dos aña na persona of instansia aktivo riba tereno kultural, hurídiko, gobernamental, sosial òf periodístiko i ku a kontribui mediante prestashon intelektual ekstraordinario na un profundisashon sientífiko, ku ademas ta originá for di su enbolbimentu den sosiedat. Desde 2019 Konseho Kultural di Kòrsou ta propone gobièrnu un kandidato pa e premio. 

E premio ta dediká na e poeta i eskritor Boeli van Leeuwen (1922–2007) i ta wòrdu otorgá riba su dia natal óf rondó di 10 di óktober. El a wòrdu realisá riba enkurashamento di Nic Møller (1937-2015) di Hotel Avila na Willemstad, unda Boeli van Leeuwen te su morto tabatin su lugá fiho pa bebe kòfi i diskuti ku amigu i konosirnan riba temanan literario, kultural, polítiko i konstitushonal.

E premio ta konsistí di un suma di 10 mil florin, un akta ofisial di Gobiérnu di Kórsou i un eskultura di bròns di 23 séntimeter altu ku ta mustra Boeli den un posishon pensativo riba su kópi kófi i ku su sombré inseparabel. E eskultura ta trahá pa e eskultor hulandes Cornelis Zitman, internashonalmente renombrá, bibá na Caracas i amigu di hopi aña di Boeli van Leeuwen. 

 Ganadó 
 2009 − Henny Coomans (1929-2010) i Maritza Coomans-Eustatia (1940-2002) − pa nan investigashon kultural-históriko tokante literatura antiano
 2011 − Rose Mary Allen − pa su investigashon antropológiko tokante sosiedat kurasoleño
 2013 − Tania Kross, Randal Corsen i Carel de Haseth – pa Katibu di Shon, e promé opera na papiamentu
 2015 − Angela Roe − pa su dokumentario Sombra di Koló, un treinta intrevista tokante e influensia di rasa i koló di kueru riba bida diario, den kolaborashon ku Hester Jonkhout i Selwyn de Wind
 2017 – Mariano Luis Heyden – pa su trabou periodístiko 
 2019 – Norman Moron - pianista
 2021 – no a otorga pa via di e pandemia
 2023 – Orlando Cuales - pa su trabou periodístiko
 2025 - Russel Soleana - músiko i tokadó di benta

 Mira tambe 
 Premio Cola Debrot

Category:Kultura
Category:Kòrsou